Kegyelem nektek és békesség Istentől a mi Atyánktól és az Úr Jézus Krisztustól! Ámen

1Kor 5, 6-8  
*Nem jól dicsekedtek ti. Hát nem tudjátok, hogy egy kicsiny kovász az egész tésztát megkeleszti? 7Takarítsátok ki a régi kovászt, hogy új tésztává legyetek, hiszen ti kovásztalanok vagytok, mert a mi húsvéti bárányunk, a Krisztus már feláldoztatott. 8Azért ne régi kovásszal ünnepeljünk, se a rosszaság és gonoszság kovászával, hanem a tisztaság és igazság kovásztalanságával.*

Feltámadást hírdető Gyülekezet!

Nem vagyok egy fanatikus gyűjtögető, illetve felhalmozó, de nekem is van e téren egy gyengeségem, mégpedig a pólók. Vannak, amiket már több mint 15 éve rakosgatok a szekrényben – hozzáteszem, hogy 3 költözéssel – és bár van, amelyik csúnyán kinyúlt, van amelyik kis pöttyökben lyukas itt-ott, van amelyik kissé foltos, és persze van amelyik már kissé túl passzentos, de mégis nehezen válok meg tőlük. Nem azért, mert értelmi, vagy érzelmi okkal ragaszkodom hozzájuk, hanem mert mindig akad egy ok, hogy miért ne dobjam ki, vagy ajándékozzam el. Beljebb, vagy mélyebbre teszem ugyan egy szinttel egy idő után a szekrényben, de megtartom, mert jó lesz az még sportoláshoz, vagy egy koszolós munkákhoz, vagy a gyerekeknek, ha festenek például, vagy egy kézműveskedéshez, és így mindig lesz egy ok, hogy ne kidobjam, hanem csak még mélyebbre süllyesszem a szekrényben.

Ahogy jobban belegondoltam ebbe, nekem is be kellett azonban látnom, hogy én sem csak a pólókkal vagyok így. És azt gondolom, hogy mondhatom azt, hogy ezzel nem vagyok egyedül. Vannak ugyanis rossz szokásaink, vannak meggondolatlan szavaink, mély fájdalmaink, feloldhatatlannak vélt problémáink, sőt akár sérelmeink, amiket bár nem hordunk nap, mint nap, nem vesszük magunkra, hiszen nem érezzük már szükségét, de valójában ki sem dobtuk őket. Valahol a szekrényünk, a lelkünk, a hitünk mélyén ott őrizgetjük őket. Nem gondoljuk, vagy legalábbis nem akarjuk azt gondolni, hogy ezekre még szükségünk van, de valahogy hiába van nap-nap után előttünk a lehetőség, mégsem tesszük a kukába, hogy végre örökre elengedjük ezeket. Hagyjuk, hogy velünk maradjanak.

Alapigénkben a régi kovász kitakarítása kerül elénk: „*Hát nem tudjátok, hogy egy kicsiny kovász az egész tésztát megkeleszti? 7Takarítsátok ki a régi kovászt, hogy új tésztává legyetek”*. Talán azt tudjuk, hogy a kovász kitakarítása valóban mindig megelőzi a zsidó páska ünnepet. De arra talán nem gondolunk, hogy ez mire jó, az Egyiptomból való szabadításra emlékezésen túl. Pedig van értelme. A régi kovász ugyanis tényleg tönkre tudja tenni a tésztát. Kicsit érzékletesebb lenne ez számunkra, ha az alapigénk inkább úgy fordítaná, hogy „*Hát nem tudjátok, hogy egy kicsiny kovász az egész tésztát megerjesztheti?”* – ahelyett, hogy „megkeleszti”-ről beszélünk, ami pozitív képet fest elénk.   
Itt az apostol is azt akarja érzékeltetni, hogy a régi dolog, még ha ici-picinek is, jelentéktelennek is tűnik, bizony tönkre tudja tenni, ami újnak, jónak indul.   
A régi énünkre, rágódásainkra, tartogatott sérelmeinkre, Istennek át nem adott fájdalmainkra ugyanez igaz. Ott vannak a szekrényünk, azaz a szívünk mélyen és mi vállat vonnunk csak: el van az ott, nem árt az így senkinek. Aztán az történik, mint a pólóim esetébe, hogy egyszerszer csak azon kaptam magam, hogy amit nem szeretnék már használni az szinte minden helyet elfoglal és nem fér oda az, aminek valóban kellene a hely.

Ma a Feltámadás ünnepén, az evangélium örömhírének legtisztább megszólalásának a pillanatában nem lenne jó, ha mi is azon kapnánk magunkat, hogy annyi minden van a szívemben, annyi már réges-rég kidobásra megérett világi vacak foglalja el a helyet, hogy bizony nincs hely a Megváltás örömüzenetének.   
Szeretném ünnepelni Krisztus győzelmét, szeretnék a szívemből ujjongani, de nem megy, mert ott hordozom a dacos pillanatokat, a sértések fájdalmát, a megvető pillantások emlékét, a hűtlenségem súlyát és egész egyszerűen már nincs hely. Hiába szeretném, már nincs hely Feltámadt úrnak.  
Hazamegyek és azon kapom magam, hogy meg volt az ünnep, jó volt, szép volt, de valójában nem tudtam befogadni, mert csordultig vagyok, mint a pohár, és hiába töltenek rám, már csak folyik le rólam, vagy mondjuk ki a fájdalmas valóságot, már lepereg rólam a Feltámadás ünnepe.

Erre szokott jönni az emberi, megalkuvó megoldásunk: még szorítunk egy kis helyet. Egy kicsit ügyeskedem, még kisebbre göngyölőm a pólóimat, még mélyebbre nyomom magamban azt, aminek nem is kéne ott lenni, és akkor be lehet szorítani még az örömhírt is az életembe.   
Megpróbáljuk ezt mi is, elhallgattatni magunkban a fájdalmas, rossz hangokat, hogy legalább az ünnepet meg tudjuk élni, aztán keddtől ismét vissza a hétköznapokba… Ahogyan alapigénkben is olvastuk: még egy kicsi darab régi is megrontja, fogyaszthatatlanná teszi az újat. Hát akkor gondoljuk el, mi lesz a megváltás örömüzenetéből, ha közben annyi régit hordozunk magunkban, hogy csak épp egy kis hely jut az újnak!

Nem megy így. Ki kell takarítsuk a házat. Ki kell takarítsuk az életünkből a bűnt. Nem maradhat a szőnyeg alatt, nem maradhat a szekrény mélyén, különben meg fogja rontani a Krisztus által kapott újszövetségünket is. Ehetetlen lesz az új kenyér, fogyaszthatatlan lesz a Feltámadás öröme. Ha Krisztus által tiszta lapot kapunk, akkor nem tartogathatjuk a tintapacákat.   
Ma döntenünk kell, hiszen a húsvét, a feltámadás ünnepe, nem egy régi emlék, amit évről évre felelevenítünk csak, hanem ez a mi valóságunk. Krisztus ma be akar lépni hozzád is. Békességet és kegyelmet akar hírdetni neked is. Új életet akar adni ma neked, azért, hogy ahogyan akkor megváltázott a tanítványok élete, úgy ma teljesen és gyökeresen megváltozzon a te életed is. Nem tartogathatod a régi önmagad. Nem lehet helye már a szeretetlenségednek, a sértések listázásának, az irigységeknek, a tegnapi félelmeknek! Amikor Krisztus a békesség és kegyelem szavaival szólít meg, akkor neked is el kell döntened, ahogy alapigénkben Pál is írja: „*8Azért ne régi kovásszal ünnepeljünk, se a rosszaság és gonoszság kovászával, hanem a tisztaság és igazság kovásztalanságával.”.*  
Ma új életed kezdődhet a kegyelem által, de ahhoz tiszta ház, kiürített szekrény, egyszerű, tiszta, csak a Feltámadottban bízó hit kell és semmi más.  
Dobálj ki, engedj el mindent nyugodtan, ami nem a Feltámadás hite. Hidd el, hogy nem kell neked! Neked a Megváltó Úr kell! Senki és semmi más! Isten azt mondja neked: „elég neked az én kegyelmem”. És te, te elhiszed ezt, te vallod ezt, te meg akarod élni ezt?  
Nem csak az ünneped lesz attól áldott, attól igazi, hogy egyedül Krisztushoz kötöd, hanem az egész életed. Jól mondja az apostol az igénk elején: „*Nem jól dicsekedtek ti.”*. Függetlenül a korinthusi gyülekezettől, felénk is szól ez a figyelmeztetés. Nem jól dicsekszünk, nem jól ünneplünk, nem jól élünk, ha bármi másra mutat az életünk, mint az értünk még a sír, a halál végességén is győző Krisztusra.  
Lackfi János írása jól mutat rá, hogy semmit nem kell odavinnünk az üres sírhoz és semmi mással, csak Krisztus örömhírével kell eljöjjünk onnan:  
*GYERE MOST, ne holnap, ne majd akkor,  
ha hét év múlva minden sejted lecserélődött,  
ne akkor, ha már hasznosnak érzed magad,  
ne akkor, ha összeszedettebb leszel,  
ne akkor, ha már vannak a zsákodban jóféle kincsek, melyeket megszereztél a három próba során,  
ne akkor, amikor mind a hatszáztizenhárom kérdésre választ adtál a tesztlapon.*

*Most gyere, gyere úgy, ahogy vagy,*

*hidd el, hogy úgy kellesz nekem, hogy alig várom,  
 mert már zigótának is ugyanennyire szerettelek,*

*mielőtt még bármit is tehettél volna,*

*és nem tudsz olyan világcsúcsot dönteni,*

*nem tudod annyira tönkretenni magad,*

*hogy jobban vagy kevésbé szeresselek.*

Ne hozz és ne vigyél el semmi mást, csak a Feltámadott Krisztus örömhírét! Ha bármi van még nálad, hagyd itt a kereszt alatt és hagyd, hogy az Úr megáldjon téged azzal az örömmel, hogy Krisztus, az Ő kegyelme, valóban elég lesz neked! Kérd ma itt az ünnepen, hogy feltámadott, új életed, új hited lehessen neked is, és ezután ez a hit szólaljon meg minden szavadból, célkitűzésedből és tettedből. Fogadd el Isten áldását, hogy te már a győztes Krisztussal dicsekedhetsz, azzal a szeretettel, ami minden emberi számítást, reménységet és értelmet felülmúlt! Ürítsd ki minden polcát a szívednek, ürítsd ki a régi hit poharát és töltsd ma csordultig a Feltámadott szeretetével! Ámen